**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  11 – 1 – 2023

**ΑΜΑΡΟΥΣΙΟΥ Αρ. Πρ.:** 20

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΥΠΑΙΘ, Διεύθυνση Π. Ε. Β΄ Αθήνας**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα: « Σχετικά με τη συγκρότηση των Υ. Σ. των εκπ/κών ύστερα από τις ηλεκτρονικές ψευτοεκλογές του Νοεμβρίου του 2022 ».**

Συναδέλφισσες, συνάδελφοι

Στον απόηχο της «εκλογικής» διαδικασίας των ηλεκτρονικών ψευδοεκλογών για τα Υ. Σ. των εργαζόμενων εκπ/κών, το Δ.Σ. του Συλλόγου Εκπ/κών Π. Ε. Αμαρουσίου συνεδρίασε στις 11 – 1 – 2023 έχοντας ως σκοπό την υπεράσπιση της απόφασης για μη κάθοδο στις ψευδοεκλογές και **τη διαφύλαξη των συμφερόντων των εκπαιδευτικών** σε ό,τι αφορά την εκπροσώπησή τους στο Υπηρεσιακό Συμβούλιο για την επόμενη διετία.

Το Δ. Σ. του Συλλόγου Εκπ/κών Π. Ε. Αμαρουσίου **χαιρετίζει τη σθεναρή αντίσταση των εκπαιδευτικών**, που παρά τις κατάπτυστες ενέργειες της Δ/νσης Π. Ε. Β΄ Αθήνας και της εφορευτικής επιτροπής των εκλογών στην περιοχή μας να δώσουν τρεις ώρες παράταση στην εκλογική διαδικασία με στόχο να μειώσουν το ποσοστό της αποχής, η οποία έχει καθολικά χαρακτηριστικά, όπως και πριν από δύο χρόνια, με το ποσοστό αποχής στη Διεύθυνση Π. Ε. Β΄ Αθήνας να φτάνει στο 75%, γεγονός που δείχνει την **αποφασιστικότητα των σωματείων:**

* να **μη νομιμοποιήσουν/υλοποιήσουν**  **το  «πνεύμα» του Ν. Χατζηδάκη** στη συνδικαλιστική έκφραση των εργαζομένων στα Υπηρεσιακά Συμβούλια,
* να **φράξουν το δρόμο στην επιβολή των ηλεκτρονικών διαδικασιών** **και στα σωματεία μας**, ηλεκτρονικές διαδικασίες που ως στόχο έχουν την αποσάθρωση των συνδικάτων,
* **να προασπίσουν τη δημοκρατία** στο χώρο της εκπαίδευσης και το συνδικαλιστικό κίνημα.

Κατόπιν της καθαρής εντολής των συναδέλφων της Β΄ Δ/νσης Π. Ε. Αθήνας, ο Σύλλογός μας έχει τη βεβαιότητα πως **δεν υπάρχει κανένα περιθώριο** σε οποιοδήποτε συνάδελφο που «εκλέχτηκε» με αυτή τη διαδικασία, να θεωρήσει πως μπορεί να εκπροσωπήσει τους εκπαιδευτικούς της Β΄ Δ/νσης Π. Ε. Αθήνας στο Υπηρεσιακό Συμβούλιο. **Σε περίπτωση, πάντως, που βρεθούν συνάδελφοι που θα αναλάβουν καθήκοντα νόθου αιρετού**, το Δ. Σ. του Συλλόγου Εκπ/κών Π. Ε. Αμαρουσίου αποφασίζει τα παρακάτω:

* **δεν τους αναγνωρίζουμε** ως αιρετούς εκπροσώπους του κλάδου και ζητάμε την άμεση παραίτησή τους.
* **κηρύσσουμε ανεπιθύμητα πρόσωπα** τους νόθους αιρετούς από όλες τις διαδικασίες του Συλλόγου μας που μπορούν να πάρουν μέρος με αυτή την ιδιότητα,
* θα απαιτήσουμε από τη Διεύθυνση Π. Ε. Β΄ Αθήνας **άμεση ενημέρωση για όλα τα θέματα που απασχολούν τους συναδέλφους** και που άπτονται των αρμοδιοτήτων του ΠΥΣΠΕ,
* να κληθούν **οι σχολικές μονάδες του Συλλόγου μας να** **μην κοινοποιούν** στους Συλλόγους Διδασκόντων τυχόν «ενημερώσεις» των νόθων αιρετών (ακόμη και του ΑΠΥΣΠΕ και ΚΥΣΠΕ),
* να κληθούν **οι Σύλλογοι Διδασκόντων να αγνοήσουν** – με τη στάση τους – τους ψευδοαιρετούς κατά τις επισκέψεις τους στα σχολεία.

Συναδέλφισσες, συνάδελφοι

Είναι ξεκάθαρο πως **ο Σύλλογος Εκπ/κών Π. Ε. Αμαρουσίου θα περιφρουρήσει με κάθε δυνατό τρόπο και – με πυξίδα το καταστατικό του** – τη γνήσια εκπροσώπηση των συναδέλφων στα Υπηρεσιακά Συμβούλια. Δε θα δεχτούμε σε καμιά περίπτωση τις παρεμβάσεις του Κράτους στη λειτουργία των σωματείων (νόμος Χατζηδάκη) **ούτε θα αναγνωρίσουμε και νομιμοποιήσουμε όσους λειτουργούν ως το «μακρύ χέρι» της κυβέρνησης, ως Δούρειος ίππος στο εσωτερικό των συνδικάτων.**

**Συνεχίζουμε αταλάντευτα τον αγώνα** για επαναφορά των αρμοδιοτήτων στα Υπηρεσιακά Συμβούλια, καθώς και των αρμοδιοτήτων των Αιρετών (συμμετοχή στα Πειθαρχικά Συμβούλια, στα Συμβούλια Επιλογής Στελεχών, στις τοποθετήσεις αναπληρωτών, κ. ά.) και, κυρίως, την **αποκατάσταση της δημοκρατικής έκφρασης** των εργαζομένων μέσα από δια ζώσης διαδικασίες.

**Καλούμε τους όμορους Συλλόγους Εκπ/κών Π. Ε. της Β΄ Δ/νσης Π. Ε. Αθήνας («Ο Περικλής» & «Γ. Σεφέρης» να προσυπογράψουν την παρούσα ανακοίνωση.**

